12.schôdza NR SR - 6.deň - A. dopoludnia
Dátum: 2011-02-09
Poslanec: Jurinová, Erika (SaS)
Druh vystúpenia: Vystúpenie v rozprave

Pán predseda, dámy a páni, dovoľte mi, aby som vám v krátkosti, naozaj bude to veľmi krátke, možno zľahka načrtla moje motívy, ktoré nebudú nejako presne možno definovať nejaké priame cesty, ako sme sa k tomuto dostali, ale možno len taká úvaha, čo sa vo mne dialo, keďže sme sa rozhodli postaviť k danému problému tak, ako sme sa rozhodli. Každopádne štátne občianstvo je téma, ktorá zamestnáva časť našich obyvateľov v súčasnosti a zároveň rozdeľuje spoločnosť. Deje sa to vždy v určitých vlnách, v periódach. Vnímame nejaké politické tlaky, ktoré jednak vyplývajú z priameho zainteresovania na probléme, ale i z nepriameho zainteresovania na probléme. A do tejto skupiny sa zaraďujem i ja. Prečo sa vlastne teraz staviame na zadné, keďže došlo k nejakej koaličnej dohode. Možno, že by ste povedali, že nás sa to priamo netýka alebo nemá týkať, nie sme ani maďarskej národnosti, nepožiadali sme o druhé občianstvo. Dôvodov by sa určite mohlo nájsť veľa, ale nebyť maďarského zákona, ktorý na mňa naozaj pôsobí, akoby chceli posilniť svoju krajinu Maďari tým, že sa pokúsia o veľké Uhorsko. Myslím to obrazne, pretože verím, že súdnosť stále majú, tak problém maďarských Slovákov, keďže som zo severu, vnímam ako boj dvoch národnostne založených strán. A nebyť odpovede našej slovenskej strany na maďarský zákon, zrejme by sme sedeli v kľude v ľaviciach. Príde mi to, ako správanie sa podľa príslovia: Aké požič, také vráť. Je pre mňa stále paradoxné, až nepochopiteľné, že Slovenská národná strana má najviac hlasov a je najhustejšia práve v oblastiach, ktoré spolužitie s Maďarmi ani nemusia riešiť. Je to preto, že Slovenská národná strana sa chce správať národnejšie ako celý národ alebo chce byť patrónom nášho národa. Len ten spôsob je často čudný, až neprijateľný. Na druhej strane chápem postoj maďarských strán, ktoré cítia potrebu zastať si svojich, hlavne hlasy svojich voličov. Som rada, že dochádza k zmene, aj keď zmenu, ktorú predkladá koalícia, nie je pre mňa tým najsprávnejším kompromisom v tejto chvíli. Chcela by som, aby sa náš zákon upravil tak, aby sa stratila svojvoľnosť pri udeľovaní alebo žiadaní o občianstvo, ale aby zároveň každý mal možnosť požiadať o občianstvo, ak má spomínanú väzbu na daný štát. No, čo je to väzba. To je naozaj na polemiku, asi na dlhú polemiku, ako to najsprávnejšie zadefinovať. Je tak isto ťažko povedať, ale dôležitejšie ako toto, ako tá špecifikácia je vytvoriť podmienky pre našich spoluobčanov tak, aby nemali vôbec dôvod žiadať o iné občianstvo. Ale to je zrejme dnes iba utópia. Preto by som vás rada poprosiť o podporu nášho pozmeňovacieho návrhu, ktorý prednesie neskôr Igor Matovič a potom možno sa snažiť hľadať cestu, ako tú potrebu alebo to chcenie ľudí získať iné občianstvo, naozaj na to nemali dôvod. Takže v súčasnosti súhlasím, že nesmieme trestať ľudí, ktorým nevieme zabezpečiť tie vhodné podmienky, no na druhej strane nedovoľme úplne bezdôvodne žiadať o niečo, na čo nie je v iných krajinách žiaden nárok. Verím, že príde čas a maďarská vláda sa pod tlakom Európy rozhodne svoj zákon, ktorý sa týka občianstva, rovnako ako sa rozhodla teraz, s tlačovým zákonom, upraviť ho tak, aby jednoducho náš zákon stratil opodstatnenie a nebude ho treba vtedy pripravovať, upravovať pardon. Ďakujem.